গবেষকরা বলছেন, কার্বন নিঃসরণের হার চলতি শতাব্দীর মধ্যে কমিয়ে আনা সম্ভব না হলে পৃথিবীর তাপমাত্রা ১ দশমিক ৫ ডিগ্রি সেলসিয়াস থেকে ২ ডিগ্রি পর্যন্ত বাড়বে। তাতে করে পৃথিবী প্রায় ১২ লাখ বছর আগের এক অবস্থার মুখোমুখি হতে পারে। গবেষকরা ওই অবস্থাকে ‘হটহাউজ আর্থ’ নামে ডাকেন। তখন পৃথিবীর তাপমাত্রা আঠারো শতকের শিল্পবিপ্লবের সময়ের তুলনায় ৪ থেকে ৫ ডিগ্রি সেলসিয়াস বাড়বে। মেরু অঞ্চলে জমাট বরফ গলতে শুরু করবে। সমুদ্রপৃষ্ঠের উচ্চতা বাড়বে ১০ থেকে ৬০ মিটার পর্যন্ত। তাতে করে পৃথিবীর অনেক দেশের মানুষই বাস্তুচ্যুত হবে। দ্বীপ রাষ্ট্রগুলোর পাশাপাশি অনেক উপকূলীয় দেশের মতো তলিয়ে যাওয়ার ঝুঁকিতে আছে বাংলাদেশও।